**Szilas Gábor méltatása a Kuzsinszky Bálint-díj átadása kapcsán**

**(2022.04.25.)**

Azt a döntést, hogy Szilas Gábornak ítélte az MRMT az idei Kuzsinszky Bálint-díjat rendkívül fontos és több szempontból is szimbolikus jelentőségű, szakmánk jövője felé is iránymutatásként szolgáló cselekedetként értelmezem.

De miért is gondolom mindezt: meglátásom szerint mi magyarországi régészek nehéz időket élünk. Az utóbbi másfél évtizedben folyamatosan változik körülöttünk a szakmai környezet. A legtöbbször felülről induló változások módozataiba, céljaiba az egyes embereknek, szakmai közösségeknek, de sokszor még a szakminisztériumoknak sincsen beleszólásuk. Öregjeink sokszor belefásulnak a lehetőségek folyamatos beszűkülésébe, az egymásra rétegződő megalkuvásokba, fiataljaink java pedig vagy külföldre indul vagy pedig jól megfizetett állásokba távozik, miután szembesül a múzeumi, egyetemi és kutatóintézeti lét bizonytalanságaival.

Ebben az állandóan változó, nehezen értelmezhető történésekkel terhes, már-már vállalhatatlan kompromisszumok sorát kikényszerítő világban Szilas Gábor régész munkássága és szakmai elkötelezettsége rendkívül jelentős és irányadó értékkel bír és mindemellett, reményt adó példaként állítható a most helyét kereső ifjabb és a kiégés veszélyének már kitett közép generációk elé.

Szilas Gábor régészeti életútját negyedszázada követem: ez idő alatt világossá vált előttem, hogy Gábor egyáltalán nem a megszokott, mai világunkban kikristályosodó régész életutak egyikét járja be. Ha néhány kulcsszóval kellene összefoglalni munkásságának a lényegét, akkor ezekkel a szavakat választanám: *világosság, minőség, hűség, elkötelezettség, lelkesedés, elhivatottság, nyitottság.*

De nézzük sorban, mit is takarnak ezek a szavak.

*Világosság*: nem ismerek nála jobban, érthetőbben fogalmazó előadót. Hallgattam egyetemi vizsgáit Vékony Gábor kusza, de végtelenül meghökkentő, izgalmas késő bronzkori főkollégiumán, ott voltam az által feltárt dunakeszi bronzkori település monumentális, csarnokszerű hosszúházairól tartott lenyűgöző doktori előadásain, vezetésével jártam be általa felderített mátrai erődített településeket, végig ültem lebilincselő konferencia előadásait ősi lakomákról, áldozati együttesekről és régészhallgatóimmal együtt tapogattam végig anyagismereti előadásinak keretében a békásmegyeri urnamezős temető legszebb sírmellékleteit.

*Minőség*: számtalanszor volt alkalmam legendásan irányított és rendben tartott ásatásait meglátogatni. Gábor a mesteremberek alaposságával dolgozik; kiegyensúlyozottan vezeti embereit és rendet tart nemcsak a fejében, hanem ásatási felszínein és dokumentációjában is. Terepi munkáit, ahogyan előadásait is a világosság, összefogottság és ritkán látott tudatosság jellemzi.

Látványos, friss példája volt ennek, a 2020-ban általa vezetett óbudai Buszesz lelőhelyen végzett feltárás, ahol a Duna egykori parti zónájában egy a tell-települések komplexitását idéző 6.000 éves lelőhely kusza rétegsorait hámozta le és tárta fel példás türelemmel és koncentrációval a beruházók állandó nyomásától és gépeik fülsiketitő zajától is függetlenedve.

*Hűség*, *elkötelezettség, tisztelet:* diákkorától, csaknem negyedszázada ugyanazon a munkahelyen a Budapesti Történeti Múzeum [ős- és népvándorlás kori főosztály](http://www.btm.hu/)án dolgozik, amelynek mára az osztályvezető régésze is. Elválaszthatatlanul kötődik Budapestnek és tágabb környezetének a bronzkorához: ásatásai, előadásai, cikkei szinte kivétel nélkül ennek a térségnek és a Kr.e. 2. évezrednek a régészetével foglalkoznak.

Gábor sajátja még az különleges (ma már alig tapasztalható) alázat, amit az ásató, feltáró munka iránt mutat: mostani pozíciójában sem tudja és nem akarja átadni, áthárítani másra rakni az első vonalban végzett feltáró munka terheit. Ragaszkodik a terepi jelenléthez, és ahhoz, hogy mint a görög poliszok falanx parancsnokai ő is az első sorban, a legnehezebb helyen vegye ki részét a kihívásokból.

És ha már a hűségről beszélünk: számomra érthetetlen, de csodálatos az a fajta, elementáris megszállottság, és már-már atavisztikus törzsi kötődés, ahogyan a Ferencvárosi Torna Club futball csapatához ragaszkodik és a mérkőzéseken eksztatikusan szurkol.

*Lelkesedés, flow*: ő az az ember, aki 25 évnyi folyamatos terepi munka után, rengeteg adminisztratív terhet cipelve is gyermeki lelkesedéssel képes egy-egy új kihívásra tekinteni. Minden új bronzkori lelőhely egy felfedezendő, ismeretlen kontinens számára, amit ugyanazzal a lelkesedéssel kutat, mint kezdő régész korában. ~~Ugyanezzel a lelkesedéssel járja és fedezi fel a Kárpát-medence legmagasabb hegységeit, újabban pedig a fekete-Körös vidéki magyar falvakat és a Béli-hegységet.~~

Személyes emlékeim is kötődnek ezekhez a tulajdonságaihoz is: egy 2007 nyári reggelen Mátraszőlős lelőhelyen egy különleges bronzkincsre bukkantunk csapatommal, amiről Gábort is értesítettük és javasoltuk, nézze meg ezt a nem mindennapi együttest. Késő délelőtt meg is érkezett, ahol mentegetőzve mondta el, hogy csak azért késett, mert tegnap este volt a lakodalma és nem tudott reggel ennél korábban indulni.

~~Hasonlóképpen feledhetetlen volt az az éjszaka, amikor a szilvásvárad-kelemenszéki őskori erődített település 2. bronzkincsét bontotta velünk egy nyári éjszakán - fülén a kedvenc foci csapata kupa meccsét közvetítő rádióval – amely meccset nem mellesleg beáldozta ezért a szakmai élményért.~~

*Nyitottság:* a mindennapos, gyakran januártól decemberig tartó robotikus terepi munka mellett, meg tudta őrizni érdeklődését választott szakmája iránt. Nem lett belőle bélyeggyűjtő, vagy rádióamatőr: ő régész maradt, aki konferenciákra jár, követi a nemzetközi szakirodalmat és pihentető élmény számára egy izgalmas, új metodikával feldolgozott halomsíros temető publikációját fellapozni.

Mindezeket összefoglalva bízom benne, hogy sikerült felvázolnom, hogy miért tartom példaértékűnek a mai helyzetben azt a habitust, amit Szilas Gábor, mint régész képvisel.

Németh László 1933-ban írt híres esszéjében „A minőség forradalmában” írta azt, hogy a modern világ és a magyar társadalom betegsége az, hogy a munkát robottá silányítja, pedig a munka akkor nemesíti az embert és a társadalmat, ha azt az egyes emberek szenvedélyként tudják űzni. Úgy vélte, hogy a magyar társadalom, úgy gyógyulhat ki évszázados betegségeiből, ha minőségi munkát végző, mindennapi tevékenységüket élményként megélő egyének és közösségek építik fel, alulról felfelé, sejtekből építkezve. Így alakulhatnak ki az egyes emberek és munkaközösségek szigeteiből olyan nagyobb közösségek, amelyek a sejtekhez hasonlóan előbb szerveket, majd egészséges testeket képesek felépíteni. (Szóval ne a politikai vagy akadémia elvárásoknak megfelelni akaró embereket neveljünk, hanem a maguk és mások tevékenységében örömöt kereső és találó személyiségeket.)

Szilas Gábor ennek az embereszménynek a hordozója: nem a pozíciók és címek megszerzése, hanem a régészeti munka öröme és a mentés, illetve a megőrzés felelőssége mozgatja, viszi előre. Igazi gazda, aki a rábízott kerttel és jószágokkal - régészeti örökség kezébe adott részével felelősen és példamutatóan sáfárkodik. Elhivatottságát és lelkesedését képes közvetlen munkatársaira is átragasztani és ő az a vezető, akit nem hagynak el a munkatársai. Mindezeken túl a budapesti Duna-vidék bronzkori régészeti emlékeinek szakavatott ismerője és közvetítője, aki úgy tudja ezt a korszakot bemutatni, hogy az a múzeumi világtól távol álló civilek számára is izgalmas, érdekes legyen.

Én a hozzá hasonló elhívatott, a rászabott feladatokat nem teherként, hanem kihívásként, örömforrásként megélő, nyitott emberek kezében szeretném látni a régészetünk jövőjét. Olyan emberekében, akik számára minden munkába induló reggel újabb izgalmas kaland lehetőségét hordozza.

Bízom benne, hogy mikor kb. másfél évtized múlva a Rómer-díjat fogja számára az MRMT megítélni, méltatója már azokról az izgalmas, látványos könyvekről is szót tud ejteni, amelyekben Gábor utánozhatatlan stílusában mesél a dunai országút mentén megismert bronzkori közösségekről.